Tryggvi Felixson formaður Landverndar skrifar Á degi íslenskrar náttúru er rétt að rifja upp eitt lykilhugtak í náttúruvernd , líffræðileg fjölbreytni . Á heimasíðu stjórnarráðsins segir að tilgangurinn með verndun líffræðilegrar fjölbreytni hér á landi sé að styrkja og varðveita til framtíðar þær tegundir sem hafa frá upphafi skapað íslenska náttúru og þrifist hér á landi í árþúsundir og að koma í veg fyrir að tegundir deyi út af mannavöldum og hverfi , eins og geirfuglinn , um aldur og ævi jarðar . Nýlegar upplýsingar benda til þess að sérstakur stofn rostunga hafi af manna völdum hlotið sömu örlög hér við land og geirfuglinn . Uppblástur og jarðvegseyðing hafa fram til þessa verið meðal þess sem helst ógnar líffræðilegri fjölbreytni og spillir lífsskilyrðum í landinu . Um það eru allir sammála . Ofbeit búfjár er helsta ástæða fyrir jarðvegseyðingu og mikilvægt að ná tökum á henni og sjá til þess að beit verði sjálfbær alls staðar á landinu . Önnur helsta ógn við líffræðilega fjölbreytni hér á landi eru innfluttar ágengar tegundir . Íslendingar hafa þegar reynslu af því hvað getur gerst þegar lúpína og kerfill æða yfir fjölbreyttan gróður og breyta í einsleitni . Skilningur virðist vaxandi á því að hefta útbreiðslu á þessum tegundum . Það kostar fé , svita og tár . Öðru máli gegnir um skilning á því að erlendar trjátegundir sem hafa reynst öflugar í því að klæða landið skógi . Þær geta einnig ógnað líffræðilegri fjölbreytni . Reynslan í nágrannalöndum okkar sýnir að við gróðursetningu á þeim þarf að hafa varann á . Sumar erlendar trjátegundir ætti ekki að nota nema í þar til skilgreindum reitum þar sem ætlunin er að rækta nytjaskóg , sem auðlind fyrir komandi kynslóðir . Við uppgræðslu almennt ætti að nota innlendar tegundir . Landvernd er aðili að Kolviði sem hefur það hlutverk að binda kolefni í gróðri og jarðvegi til að draga úr hamfarahlýnun . Vinsældir sjóðsins fara vaxandi . Í starfi sjóðsins leggur Landvernd áherslu á að stand vörð um líffræðilegra fjölbreytni . Landvernd styður hugmyndir um Hálendisþjóðgarð og Þjóðgarðastofnun en nauðsynlegt er að koma í veg fyrir uppbyggingu orkuvera og miðlunarlóna á hálendinu enda skerðir það verðmæti svæðisins og er í trássi við náttúruverndarlög og alþjóðlegar skilgreiningar á þjóðgörðum .